text: Mand i livsfare efter kolbøttetur i bil
  18 marts 2012 kl. 07.37
  
  En 26-årig mands tilstand er yderst kritisk, efter at han sent lørdag aften kørte galt på Koldingvej i Vejen.
  Alt for høj hastighed var medvirkende årsag til, at en 26-årig mand sent lørdag aften mistede herredømmet over sin bil og kørte galt på Koldingvej i Vejen.
  
  I livsfare
  Manden havde så meget fart på, at bilen skred af vejen og slog flere kolbøtter, inden den til sidst landede på hjulene igen et godt stykke ude på en mark med manden fastklemt bag rattet.
  Han er nu i livsfare, siger vagtchef ved Syd- og Sønderjyllands Politi, Søren Strægaard.
  - Han er kommet meget slemt til skade. Hans tilstand er yderst kritisk. De er stadig i gang med at behandle ham på hospitalet, lyder det fra vagtchefen.
  Den unge mand blev på grund af sin alvorlige tilskadekomst hastet til Odense Universitetshospital straks efter ulykken. Hans pårørende er underrettet.
  Natten igennem har politiets teknikere været på ulykkesstedet for at forsøge at få en afklaring på, hvad der præcist kunne være sket.
  Politiet kan ikke sige noget om, om den 26-årige var påvirket af alkohol, da ulykken indtraf.
  /ritzau/
  